Repræsentanternes Hus (Thailand)

Repræsentanternes Hus (thai: สภาผู้แทนราษฎร, transskription: Sapha Phuthaen Ratsadon) er det thailandske parlaments underhus med 500 pladser. Ved parlamentsvalget i 2023 var der to stemmesedler, en med navne på valgkreds-kandidater, der udgør 400 af parlamentets 500 folkevalgte pladser, og en anden med politiske partier, hvor liste-kandidater får de resterende 100 folkevalgte pladser. Hvert kredsmedlem repræsenterede i princippet 162.766 borgere – 65.106.481 indbyggere pr. 31 december 2022 divideret med 400 – valgstyrelsen tillader kun en afvigelse på højst 10 procent fra det gennemsnitlige antal beboere for hver valgkreds. Bangkok har, betragtet som provins, det største antal kredsmandater med 35, på grund af byens registrerede indbyggertal. Det nordøstlige Isaan-plateau udgør med sine 21,8 millioner indbyggere en tredjedel af kredsmandaterne og har i alt 133 pladser. Det centrale Thailand, inklusive Bangkok, udgør 122 kredsmandater. Der skal omkring 350.000 stemmer til, for at opnå et listemandat, baseret på det foregående valg i 2019, hvor der blev afgivet 35 millioner gyldige stemmer.

Både Senatet og Repræsentanternes Hus blev opløst som følge af det militærkuppet i 2014, hvor de blev erstattet med Den Nationale lovgivende Forsamling med et kammer på 250 medlemmer, udvalgt af Det Nationale Råd for Fred og Orden (National Council for Peace and Order). 2017-forfatningen, som blev godkendt ved en folkeafstemning i 2016, gav mulighed for et senat med 250 medlemmer, som ikke blev valgt, men derimod udpeget af en særlig komité, der var udpeget af militæret. Som sådan er senatet siden 2019 ofte blevet betragtet som et gummistempel for beslutninger, der allerede er truffet af militærets ledere.

Historie 

Væsentlige hændelser:
 1932: Folkekammeret, Repræsentanternes Hus, etableres med 70 udpegede medlemmer.
 1946: Ny forfatning etablerer et fuldt valgt Repræsentanternes Hus.
 1947: Tokammersystem indføres med et senat, med 100 kongeligt udpegede senatorer.
 1949: Den 5. juni blev Orapin Chaiyakan den første kvinde, der blev valgt til at besidde en post i Thailands Nationalforsamling, specifikt i Repræsentanternes Hus.
 1952: Genetablering af Etkammersystem med 123 medlemmer.
 1959: Repræsentanternes Hus blev forbudt af Sarit Dhanarajata (selvkup).
 1968: Repræsentanternes Hus blev genetableret med 219 medlemmer.
 1972: Repræsentanternes Hus blev forbudt af Thanom Kittikachorn (selvkup).
 1974: Genetablering af Repræsentanternes Hus og Tokammersystem.
 1976: Etablering af Etkammersystem med 360 kongeligt udpegede medlemmer.
 1978: Genetablering af valgt Repræsentanternes Hus med 301 medlemmer og Tokammersystem.
 1991: Etablering af Etkammersystem med 292 udpegede medlemmer.
 1997: Repræsentanternes Hus får 500 medlemmer, hvoraf 400 er valgt som kredsmandater og 100 valgt som tillægsmandater.
 2006: Efter militærkup blev en midlertidigt forfatning underskrevet, der etablerede en national lovgivende forsamling med 250 medlemmer.
 2007: Ny forfatning med genetablering af 500-medlemmer, hvor 375 medlemmer er valgt som kredsmandater og 125 udpeget gennem proportional parti-liste repræsentation, samt Tokammersystem.
 2014: Efter militærkuppet indføres en midlertidig forfatning med en 220-medlemmers lovgivende forsamling.
 2017: Ny forfatning og genetablering af Repræsentanternes Hus med 500 folkevalgte medlemmer, henholdsvis 400 kredsmandater og 100 tillægsmandater.
 2023: Valgsystemet ændres til to stemmesedler, hvor der vælges 400 kredsmandater og 100 listemandater.

Referencer 

Parlamenter
Thailands politik
Etableret i 1932